vintertid; antonym til sommertid — sproget.dk
Du er her: Forside › Råd og regler › Artikler mv. › Svar fra Sprognævnet › vintertid; antonym til sommertid
Kan man bruge udtrykket gå fra sommertid til vintertid? Der er indført sommertid i vores kalender, men er det ensbetydende med at der er indført vintertid?
af Jørgen Schack, Dansk Sprognævns svarbase, 17.06.2003.
Man kan vel ikke ligefrem sige at der er indført vintertid. Der er snarere tale om at ordet vintertid nu også bruges om 'en periode hvert år hvor alle ure stilles en time tilbage til normal tid', dvs. som et modsætningsord til sommertid. Vintertid er jo blot 'normal tid'.
Undersøgelser af faktisk sprogbrug viser dog at vintertid som modsætningsord til sommertid er mindst lige så almindeligt som normaltid, og vi anser det for at være acceptabelt at bruge i hverdagssproget.
Udtrykket accepteres dog ikke nødvendigvis af fagfolk, som i stedet foretrækker normaltid, jf. fx Danmarks Meteorologiske Instituts hjemmeside: (https://www.dmi.dk/nyheder/arkiv/nyheder-2017/oktober/saa-stiller-vi-tilbage-til-normaltid/) .
Svaret er givet af en nuværende eller tidligere ansat ved Dansk Sprognævn i forbindelse med nævnets svartjeneste. Ældre svar er opdateret så de overholder den gældende retskrivning. Redigeret til sproget.dk 18.12.2017 af Eva Skafte Jensen.